KIRJALLINEN KYSYMYS E-4126/00 esittäjä(t): Ioannis Souladakis (PSE), Ulpu Iivari (PSE) ja Michel Rocard (PSE) komissiolle. EU:n Yhdysvaltojen vastaiset sanktiot.



Virallinen lehti nro 163 E , 06/06/2001 s. 0239 - 0239



KIRJALLINEN KYSYMYS E-4126/00 esittäjä(t): Ioannis Souladakis (PSE), Ulpu Iivari (PSE) ja Michel Rocard (PSE) komissiolle (11. tammikuuta 2001) Aihe: EU:n Yhdysvaltojen vastaiset sanktiot Euroopan unionin ja Yhdysvaltojen välinen kauppakiista, joka koskee Foreign Sales Corporation -yhtiön kautta toimivien amerikkalaisten vientiyritysten veronalennusjärjestelmää, on johtamassa siihen, että Euroopan komissio aikoo määrätä neljän miljardin dollarin sanktiot korvatakseen eurooppalaisille yrityksille Yhdysvaltojen veronalennuksista aiheutuneet vahingot. Yhdysvallat ei noudattanut lainsäädäntönsä yhdenmukaistamista koskevaa ensimmäistä määräpäivää, ja kongressin hiljattain hyväksymä uusi laki jatkaa vanhan järjestelmän mukaisten veronalennusten antamista amerikkalaisille yrityksille. Vaikka Euroopan komissio jatkaa Yhdysvaltojen painostamista, se aikoo lykätä sanktioiden käyttöönottoa ainakin ensi vuoden puoleenväliin asti. 1. Riittävätkö neljä miljardia dollaria korvaamaan eurooppalaisille yrityksille USA:n epäoikeudenmukaisesta verovähennysjärjestelmästä aiheutuneet vahingot? 2. Aikooko Euroopan komissio lykätä sanktioiden täytäntöönpanoa vuoden 2001 puoleenväliin asti? 3. Kuinka monta amerikkalaista yritystä sanktioiden piiriin kuuluu ja millaisista yrityksistä on kyse? 4. Aikooko Euroopan komissio käyttää muita painostuskeinoja suojellakseen yrityksiään tässä asiassa? Pascal Lamyn komission puolesta antama vastaus (8. helmikuuta 2001) 1. Neljän miljardin Yhdysvaltain dollarin suuruinen määrä vastaa Yhdysvaltojen vientiyrityksilleen antaman tuen määrää, mistä syystä sitä pidetään asianmukaisena vastatoimena, jonka avulla Yhdysvallat saadaan saattamaan lainsäädäntönsä Maailman kauppajärjestön (WTO) sääntöjen mukaiseksi. 2. Yhteisön ja Yhdysvaltojen välillä syyskuun 2000 lopussa tehdyssä menettelyjä koskevassa sopimuksessa määrätään, että yhteisö toteuttaa Yhdysvaltojen vastaisia toimia ainoastaan, jos WTO toteaa, että Yhdysvaltojen uusi lainsäädäntö rikkoo edelleen WTO:n sääntöjä. Yhteisö on aina puolustanut kantaansa, jonka mukaan pakotteita voidaan ottaa käyttöön ainoastaan sen jälkeen, kun WTO on antanut päätöksen toimenpiteen laillisuudesta. Tuomarin tehtävä kuuluu WTO:lle eikä sen yksittäisille jäsenille. Käsittely WTO:ssa vie jonkin aikaa: on epätodennäköistä, että sanktioita käsiteltäisiin ennen syksyä 2001. 3. On vaikeaa yksilöidä, mitä yhdysvaltalaisia yrityksiä yhteisön sanktiot koskevat ja kuinka suuri niiden lukumäärä on, koska yhteisön WTO:lle esittämä tuoteluettelo on vasta alustava ja erittäin laaja. Asianomaiset yritykset ovat tiedossa, kunhan pakotteiden lopullinen määrä ja lopullinen luettelo niiden alaisista tuotteista saadaan vahvistetuksi. 4. Komissio pyrkii tekemään kaikkensa suojatakseen yhteisön yritysten oikeuksia ja etuja samalla tavoin kuin se on toiminut Foreign Sales Corporation -yhtiötä koskevissa oikeudenkäynneissä. Komissio katsoo, että WTO:n riitojenratkaisumenettelyjen kaikenpuolinen noudattaminen on paras keino varmistaa yhteisön yritysten suoja.